b'\n_START_ARTICLE_\nWetterstein\n_START_SECTION_\nAvgrensning\n_START_PARAGRAPH_\nWetterstein ligger mellom Bayern-Alpene i nord, Karwendel i \xc3\xb8st, Stubai-Alpene i syd og Lechtal-Alpene i vest. Grensene f\xc3\xb8lger elven Loisach fra Ehrwald i vest til Garmisch-Partenkirchen i nord. I\xc2\xa0\xc3\xb8st dannes grensen av Isardalen og Seefeld-plat\xc3\xa5et. Via Oberinntal i syd og Gurgltal og Fernpasset i vest returnerer grensen til Ehrwald.\n_START_SECTION_\nDaler og videre inndeling\n_START_PARAGRAPH_\nP\xc3\xa5 \xc3\xb8stsiden av kjeden ligger Leutaschdalen, som har veiforbindelse til Mittenwald i nord, Seefeld i \xc3\xb8st og Oberinntal i syd. Gaistal, som er sidedal av Leutaschdalen, deler fjellkjeden i den egentlige Wetterstein i nord og Mieming-kjeden (Mieminger Kette) i syd. Sistnevnte betraktes av noen som en selvstendig fjellkjede, ikke som en del av Wetterstein.'